Eesti NSV Ülemnõukogu XI koosseis
Eesti NSV XI Ülemnõukogu oli Eesti NSV kõrgeima riigivõimuorgani – Eesti NSV Ülemnõukogu – üheteistkümnes koosseis, mille volitused kehtisid aastatel 1985–1990. Eesti NSV Ülemnõukogu XI koosseisu valimised toimusid 24. veebruaril 1985. Eesti NSV Ülemnõukogu XI koosseisu kuulus 285 saadikut, neist 102 naist ja 183 meest. 101 saadikut olid kuulunud ka eelmise, Eesti NSV Ülemnõukogu X koosseisu. Saadikute hulgas oli 144 (ehk 50,5%) töölist ja kolhoosnikku, 18 teaduse, kultuuri, kirjanduse, kunsti, ajakirjanduse, hariduse ja tervishoiu alal töötajat, 48 parteitöötajat, 50 nõukogude ja riigiorganite töötajat, 2 ametiühingu- ja komsomolitöötajat ning 6 sõjaväelast. Teaduslik kraad oli 21 saadikul, kõrgharidusega oli 149 saadikut ning keskharidusega 127 saadikut. Saadikutest oli eestlasi 186, venelasi 75, ukrainlasi 12, valgevenelasi 8, leedulasi 1, lätlasi 1, poolakaid 1 ja soomlasi 1. Saadikutest 192 olid NLKP liikmed või liikmekandidaadid, 93 olid parteitud, kuid viimastest 42 olid ÜLKNÜ liikmed. Tegutsesid järgmised komisjonid: agrotööstuskompleksi komisjon ehitus- ja kommunaalmajanduskomisjon haridus- ja kultuurikomisjon looduskaitse ja loodusvarade ratsionaalse kasutamise komisjon mandaatkomisjon naiste töö ja olme ning emade- ja lastekaitse komisjon noorsookomisjon plaani- ja eelarvekomisjon seaduseelnõude komisjon tervishoiu- ja sotsiaalhoolduskomisjon tarbekaupade, kaubandus- ja teeninduskomisjon transpordi- ja sidekomisjon tööstus- ja energeetikakomisjon väliskomisjon